OZNÁMENIE KOMISIE O obsahu na digitálnom jednotnom trhu /* COM/2012/0789 final */





OZNÁMENIE O obsahu na digitálnom jednotnom trhu 1. Úvod Digitálne hospodárstvo bolo v posledných dvoch desaťročiach jednou z hlavných hnacích síl rastu a očakáva sa, že v nadchádzajúcich rokoch porastie sedemkrát rýchlejšie než celkový HDP EÚ. Existujú nové online spôsoby poskytovania, vytvárania a distribúcie obsahu, ako aj nové spôsoby vytvárania hodnoty. Vynáranie sa nových obchodných modelov, ktoré zužitkovávajú potenciál internetu v oblasti poskytovania obsahu, predstavuje novú výzvu a príležitosť pre tvorivé odvetvia, autorov a umelcov, ako aj pre iných aktérov digitálneho hospodárstva. V tejto súvislosti je jedným z cieľov Komisie zaistiť, aby autorské práva a postupy v oblasti autorských práv, ako napr. udeľovanie licencií, naďalej zodpovedali potrebám tejto novej digitálnej doby. Komisia v roku 2010 prostredníctvom svojej Digitálnej agendy pre Európu[1] vyvinula úsilie na otvorenie prístupu k obsahu v rámci svojej stratégie zameranej na dosiahnutie živého digitálneho jednotného trhu a v oblasti autorských práv identifikovala niekoľko opatrení. V roku 2011 Komisia vo svojej stratégii pre oblasť práv duševného vlastníctva „Jednotný trh pre práva duševného vlastníctva“[2] uznala strategický význam autorských práv pre rozvoj digitálneho jednotného trhu. V rámci stratégie bolo snahou vypracovať mechanizmy zamerané a navrhnuté na riešenie osobitných prekážok pomocou tých najvhodnejších dostupných nástrojov, či už by išlo o komerčné alebo zmluvné riešenia, technologické riešenia alebo legislatívnu intervenciu. V tomto kontexte Komisia už prijala niekoľko opatrení vrátane nových právnych predpisov o osirotených dielach a pripravovaného legislatívneho návrhu o kolektívnom riadení; zmluvného riešenia v podobe memoranda o porozumení v oblasti rozobraných kníh; prístupu zrakovo postihnutých osôb k dielam a podpory vypracovania technologických riešení. Komisia zároveň uverejnila výzvu v rámci Programu na podporu politiky CIP-ICT na rok 2012 o „európskom riadení informácií o právach“. V Pakte pre rast a zamestnanosť z júna 2012 hlavy štátov a vedúci predstavitelia vlád okrem iných opatrení potrebných na dosiahnutie dobre fungujúceho digitálneho jednotného trhu do roku 2015 zdôraznili význam modernizácie režimu autorských práv v Európe a uľahčenia postupov v oblasti udeľovania licencií, pričom by sa zároveň mala zaistiť vysoká úroveň ochrany práv duševného vlastníctva a zohľadniť kultúrna rozmanitosť. Zatiaľ čo v uskutočňovaní opatrení súvisiacich s autorskými právami, ktoré boli identifikované v Digitálnej agende a v stratégii pre oblasť práv duševného vlastníctva, sa dosiahol značný pokrok, stále je pred nami množstvo práce, ak sa má v oblasti autorských práv zaistiť účinný jednotný trh. Komisia bude preto súbežne pracovať na dvoch líniách opatrení. Na jednej strane zavŕši svoje prebiehajúce snaženie v oblasti preskúmania a modernizácie legislatívneho rámca EÚ o autorských právach. Súbežne s tým sa Komisia zameria na riešenie niekoľkých otázok, v ktorých je nevyhnutné a možné dosiahnuť rýchly pokrok. Komisia preto spustí štruktúrovaný dialóg so zainteresovanými stranami, ktorého zamýšľaným cieľom bude vypracovať do konca roka 2013 praktické riešenia týchto otázok motivované samotným odvetvím bez toho, aby tým boli dotknuté ďalšie opatrenia verejnej politiky, prípadne vrátane legislatívnej reformy. Pod názvom „Udeľovanie licencií v Európe“ bude cieľom tohto procesu využiť potenciál a preskúmať možné obmedzenia inovatívnych technologických riešení v oblasti udeľovania licencií v snahe dosiahnuť, aby právne predpisy a prax EÚ v oblasti autorských práv boli pripravené na digitálny vek. 2. Štruktúrovaný dialóg so zainteresovanými stranami „Udeľovanie licencií v Európe“ bude pozostávať zo štyroch súbežných línií činnosti, ktorých úlohou bude vypracovať účinné, trhom motivované riešenia bez toho aby tým bola dotknutá prípadná potreba opatrení verejnej politiky. Z tohto dôvodu budú účastníci priamymi predstaviteľmi držiteľov práv, licenčných orgánov, komerčných a nekomerčných používateľov chráneného obsahu, ako aj internetových koncových používateľov. Tento proces sa spustí na úvodnom plenárnom zasadnutí začiatkom roka 2013, pričom budú zriadené pracovné skupiny, ktoré budú poverené vykonávaním prác a ktoré majú plenárnemu zasadnutiu v polovici roka (jún) predložiť prvú správu a nakoniec v štvrtom štvrťroku 2013 ďalšiu správu. Tento proces sa bude vzťahovať na nižšie uvedené otázky. Náplň práce v rámci každej z týchto otázok by sa mala považovať len za orientačnú. (i) Cezhraničný prístup a prenositeľnosť služieb Cieľom Komisie je podporiť cezhraničný online prístup k obsahu a jeho „prenositeľnosť“ naprieč hranicami. Aby bolo možné využívať prínosy nových technológií, akou je napríklad „cloud-computing“, mal by sa uľahčiť aj cezhraničný legálny prístup k obsahu a službám uchovávaným v „cloude“. Poskytovatelia služieb, ktorí majú záujem poskytovať svoje služby spotrebiteľom v celej EÚ, musia zaistiť, aby mali zabezpečené všetky potrebné práva v členskom štáte, v ktorom chcú poskytovať služby. Udeľovať licencie je možné na niekoľkých územiach, ako aj na jedinom území, a to v závislosti od príslušného odvetvia, poskytovateľa služieb a držiteľa práv. Distribúcia obsahu je však často obmedzená len na jeden alebo niekoľko členských štátov (napr. používanie geografického blokovania), pričom poskytovatelia služieb (online platformy) alebo držitelia práv si často volia možnosť využívať obmedzenia cezhraničného predaja. Ø Touto líniou činnosti by sa mali identifikovať hlavné kategórie obmedzení cezhraničného prístupu a prenositeľnosti podľa odvetví (berúc do úvahy určité aspekty reakcií na konzultáciu k zelenej knihe z roku 2011 o online distribúcii audiovizuálnych diel v EÚ) a hlavné dôvody týchto obmedzení. Na základe toho by sa mal urobiť zoznam súčasných iniciatív v jednotlivých odvetviach a vypracovať praktické riešenia na podporu prístupu na viacerých územiach. (ii) Používateľmi tvorený obsah a udeľovanie licencií malých používateľov chráneného obsahu Cieľom Komisie je podporovať transparentnosť a zaistiť, aby koncoví používatelia vo väčšej miere chápali zákonné a nezákonné používanie chráneného materiálu, a mali ľahší prístup k legitímnym riešeniam. Na obsah vytváraný samotnými používateľmi sa často vzťahuje nejaká forma licencie zo strany držiteľov práv v spolupráci s určitými platformami. Miera a rozsah pokrytia takýchto licencií však nie sú pre koncového používateľa transparentné. Takéto mechanizmy navyše vytvárajú pre zmluvných partnerov práva a povinnosti, no koncovým používateľom nevyhnutne neposkytujú právnu istotu. Malí používatelia obsahu, ako napr. malé spoločnosti, ktoré chcú na svojich webových stránkach využiť nejaké obrázky alebo hudbu, majú navyše veľký problém zistiť, ako môžu získať licencie na používanie chráneného obsahu s nízkou hodnotou. Ø Touto líniou činnosti by sa mala identifikovať miera, do akej je obsah vytváraný používateľmi licencovaný relevantným platformám, a malo by sa identifikovať, ako zaistiť, aby boli koncoví používatelia informovaní o tom, čo na internete predstavuje legálne a čo nelegálne používanie. Ø Táto línia by sa mala snažiť zaistiť, aby koncoví používatelia mohli využívať ľahší prístup a väčšiu mieru istoty o tom, čo predstavuje zákonné a čo nezákonné používanie chráneného materiálu. S týmto cieľom by mala identifikovať rozsah a dosah licenčných iniciatív „na jeden klik“ v EÚ, vypracovať riešenia na ďalší rozvoj a vzájomné prepojenie takýchto iniciatív a preskúmať vhodnosť licencovania alebo náležitých obchodných podmienok – napr. možnosť voľných licencií. (iii) Audiovizuálny sektor a inštitúcie kultúrneho dedičstva Cieľom Komisie je uľahčiť nahrávanie a online dostupnosť filmov v EÚ tak na komerčné účely, ako aj na nekomerčné kultúrne a vzdelávacie použitie. Pre poskytovateľov online služieb je naďalej zložité vypracovať katalógy európskych filmov, aby boli dostupné online, a to najmä tých filmov, ktoré sú „mimo distribúcie“, t. j. diel, ktorých držitelia práv nie sú ochotní alebo schopní využívať tieto práva na individuálnom základe: môže byť ťažké identifikovať existenciu filmov, respektíve vyjasnenie práv k nim môže byť príliš zložité a časovo náročné. Inštitúcie filmového dedičstva sa zároveň domnievajú, že súčasná situácia v niektorých členských štátoch im neumožňuje plniť si poslanie verejného záujmu. Ø Touto líniou činnosti by sa mali identifikovať úspešné riešenia založené na spolupráci s cieľom zlepšiť vyhľadávanie a sprístupňovanie audiovizuálnych diel online, a to najmä tých, ktoré sú dobrovoľne mimo distribúcie. Mali by sa vypracovať konkrétne riešenia s cieľom rozšíriť prístupy založené na osvedčených postupoch v celej EÚ, a to tak na komerčné, ako aj na nekomerčné použitie. Ø Mali by sa vypracovať odporúčania, ako zaistiť, aby členské štáty inštitúciám kultúrneho dedičstva praktickým spôsobom poskytli primeraný priestor na „reprodukciu“ alebo „zmenu formátu“ archivovaného materiálu, aby sa na účely jeho záchrany mohol zdigitalizovať. (iv) Získavanie textov a údajov (text/data mining) Cieľom Komisie je podporiť efektívne využívanie techník na získavanie textov a údajov (text and data mining, TDM) na účely vedeckého výskumu. TDM si v súčasnosti vyžaduje zmluvné dohody medzi používateľmi (napr. obvykle výskumnými inštitúciami) a držiteľmi práv (napr. vydavateľmi vedeckých publikácií), aby sa stanovili spôsoby technického prístupu k relevantným súborom údajov. Ø Touto líniou činnosti by sa mal identifikovať rozsah dopytu po prístupe k TDM na úrovni EÚ na účely získavania textov vedeckých publikácií a podkladových údajov na výskumné účely, ako aj primerané prostriedky na uspokojovanie takéhoto dopytu. Mal by sa preskúmať potenciál a možné obmedzenia štandardných licenčných modelov a mala by sa posúdiť vhodnosť a realizovateľnosť technologických platforiem na uľahčenie prístupu k TDM. Popri týchto oblastiach bola predmetom procesu mediácie v tomto odvetví problematika poplatkov za súkromné kopírovanie, ktorú podporovala Komisia a viedol bývalý komisár António Vitorino. Očakáva sa, že pán Vitorino predloží o tejto problematike správu začiatkom budúceho roka, pričom obsiahnuté v nej budú aj niekoľké odporúčania. Na základe tejto správy Komisia vyvodí závery v súvislosti s tým, aké by mali byť v oblasti týchto odporúčaní následné opatrenia, a to vrátane ďalšieho zapojenia zainteresovaných strán s cieľom prispieť k nájdeniu riešení, ktoré by boli orientované na budúcnosť a priaznivo naklonené vnútornému trhu. 3. Preskúmanie rámca autorských práv Komisia súbežne skompletizuje svoje prebiehajúce skúmanie rámca autorských práv EÚ, a to na základe trhových štúdií, posúdenia vplyvu a navrhovania právnych predpisov s cieľom vypracovať v roku 2014 rozhodnutie o tom, či predložiť súvisiace návrhy legislatívnej reformy. Budú sa riešiť tieto prvky: teritorialita vnútorného trhu; harmonizácia, obmedzenia a výnimky v oblasti autorských práv v digitálnom veku; fragmentácia trhu EÚ s autorskými právami a spôsob, akým by sa dala vylepšiť účinnosť a efektívnosť presadzovania právnych predpisov pri súčasnom podporovaní jeho legitímnosti v širšom kontexte reformy v oblasti autorských práv. 4. Záver V priebehu nasledujúcich dvoch rokov bude Komisia naďalej konať v záujme dosiahnutia moderného rámca autorských práv, ktorý bude neustále vyhovovať potrebám doby a ktorý sa bude snažiť podporovať inovatívne trhové praktiky s cieľom zaručiť účinné uznávanie a odmeňovanie držiteľov práv; poskytnúť udržateľné motivačné faktory pre tvorivosť, kultúrnu rozmanitosť a inováciu; rozšíriť počet možností k zákonným ponukám pre koncových používateľov a otvoriť prístup k týmto ponukám; umožniť to, aby sa vynorili nové obchodné modely a účinnejšie prispievať k boju proti ilegálnym ponukám a pirátstvu. Komisia je presvedčená, že dialóg so zainteresovanými stranami môže byť inkubátorom inovatívnych riešení obojstranne prospešných pre všetky zainteresované strany. Takéto riešenia sú nevyhnutné na propagáciu digitálneho jednotného trhu a kultúrnu politiku EÚ a sú doplnkom k činnosti, ktorá prebieha na poli vykonávania Digitálnej agendy, modernizácie autorských práv na jednotnom trhu, respektíve úspešného vykonávania programov Média a Kultúra. [1] KOM(2010) 245 v konečnom znení/2. [2] KOM(2011) 287 v konečnom znení.